崔仲岳鶴舟
作者：劉摰
朝代：宋

paragraphs: 綠髯滿頷光且修，紫石雙眼寒鋩浮。
茫然襟韻自軒豁，見于聲貌非懦柔。
昔隨羣衆退禮部，歸來便作滄浪遊。
笑買漁艇出巧思，飾以丹白名鶴舟。
長鬚赤腳分相與，鱸魚美酒他何求。
高吟清風洞庭晚，一笛明月吳江秋。
白雲無心伴疏散，丹經有訣窮秘幽。
志非謗國慕處士，性欲避俗追浮丘。
不山不淵隱無跡，時時飛棹來皇州。
保康橋前艤清夢，峩冠爛醉都城樓。
胸中有物齊出處，天下無方隨去留。
太平取士有階陛，幾人年少能公侯。
公侯未有君所樂，一時外物爲贅疣。
束之簪紳豈其性，軋以利害仍相矛。
媕婀稻粱効雞騖，馳逐羶穢爭蚍蜉。
相逢感慨慕黄鵠，嗟我方以斗禄囚。
賤官綬藍誰不爾，應書隨俗卑可羞。
鶴舟之樂慎勿棄，勸君起者非良謀。